ลีสซิ่งกสิกร ชี้ศก.ไม่ฟื้น ปีหน้าโตต่ำ
ลีสซิ่งกสิกรไทยฟันธง เศรษฐกิจไม่ฟื้นตัว ปีหน้าเช่าซื้อโต 0-2%
4 พ.ย. 2558

ลีสซิ่งกสิกรไทยฟันธง เศรษฐกิจไม่ฟื้นตัว ปีหน้าเช่าซื้อโต 0-2% 
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย เปิดเผยว่า ในปี 2559 ธุรกิจสินเชื่อเช่าซื้อยังมีแนวโน้มทรงตัวหรือหดตัวลงเล็กน้อยจากปีนี้ ภายใต้กรอบ 0-2% และคาดว่าปีนี้สินเชื่อเช่าซื้อจะหดตัว 2% เนื่องจากความเข้มงวดของสถาบันการเงิน ปัญหาภัยแล้ง ราคาสินค้าเกษตรตกต่ำและหนี้ครัวเรือนที่สูงส่งผลต่อกำลังซื้อโดยรวม
"ภาวะเศรษฐกิจที่ยังไม่เอื้ออำนวยในปี 2559 ทำให้ยังต้องจับตาการถดถอยลงของคุณภาพสินทรัพย์ นอกจากนี้การก่อหนี้ครัวเรือนในระดับสูงยังไม่ถูกปลดล็อกจนกว่าภาระหนี้เดิมจะหมด ทำให้สถาบันการเงินยังระมัดระวังการให้สินเชื่อ ซึ่งคงมีผลให้การชะลอตัวของธุรกิจสินเชื่อเช่าซื้อรถยนต์ในรอบนี้เป็นการหดตัวที่ยาวนาน และยังไม่มีแนวโน้มที่จะฟื้นตัวในระยะสั้น" นายสุรัตน์ กล่าว
สำหรับผลดำเนินงานช่วง 9 เดือนแรกที่ผ่านมา บริษัทปล่อยสินเชื่อใหม่ได้ 44,968 ล้านบาท เพิ่มขึ้น 2.8% หรือ 1,233 ล้านบาท มียอดสินเชื่อคงค้าง 86,460 ล้านบาท ลดลง 1.7% หรือ 1,548 ล้านบาท มีหนี้ที่ไม่ก่อให้เกิดรายได้ หรือเอ็นพีแอล 1.5% และมีกำไร 496 ล้านบาท เพิ่มขึ้น 23.8% เมื่อเทียบกับช่วงเดียวกันของปีก่อน